U članku 14. stavku 2. predlažemo da se briše „U pravilu“ te da stavak 2. glasi:

„Predsjednik i jedan potpredsjednik biraju se iz reda predstavničke većine, a drugi potpredsjednik iz reda predstavničke manjine, na njihov prijedlog.“

Formulacija „u pravilu“ često dovodi do zloupotrebe u smislu da se odredba navedenog stavka ne primjenjuje u praksi. Zbog te formulacije stavak 2. nema značenje obvezatnosti što dovodi do proizvoljne primjene istog, a u konačnici do izigravanja demokratskog procesa.

Članak 46. stavak 3.:

„Ako je to potrebno s obzirom na nadležnost pojedinog radnog tijela Županijske skupštine, njegov član može biti biran iz reda znanstvenih, stručnih i javnih djelatnika koji nisu članovi Županijske skupštine.“

Smatramo da kvalitetan rad radnih tijela Županijske skupštine ovisi o stručnosti i upoznatosti članova pojedinog odbora sa tematikom iz njegova djelokruga. Stoga ne bi trebalo inzistirati na određenoj zastupljenosti članova Županijske skupštine u radnim tijelima iste ukoliko ona nema dovoljan broj stručnih članova upoznatih sa tematikom određenog odbora, a na uštrb znanstvenih, stručnih ili javnih djelatnika.

Što se tiče članka 107. stavka 3., smatramo kako on treba ostati neizmijenjen. Inzistiranje na pisanom obliku amandmana podnesenih u toku rasprave na sjednici Županijske skupštine, onemogućit će podnošenje istih na taj način te će stavak 3. ostati „mrtvo slovo na papiru“. Iako je navedeni stavak propisan kao iznimka od stavka 1. istog članka, njegova izmjena će zapravo dovesti do toga da se u praksi amandman može podnijeti samo na način propisan stavkom 1., a pozivanje na njegovu iznimku bit će znatno otežano, što u konačnici može onemogućiti donošenje efikasnijih i kvalitetnijih akata Županijske skupštine.

Predlažemo da se u članku 142. stavku 2. dodaju riječi „predsjednika kluba“ te da on glasi:

„U tijeku sjednice, iznimno zbog opravdanog, obrazloženog razloga na prijedlog predsjednika Županijske skupštine, župana ili predsjednika kluba može se izmijeniti redoslijed točaka dnevnog reda, o čemu odluku donosi Županijska skupština većinom glasova nazočnih članova.“

Omogućavanje predsjednicima klubova da podnose prijedlog za izmjenu redoslijeda točaka dnevnog reda, uz iste uvjete kao predsjednik Županijske skupštine ili župan, poboljšat će kvalitetu i efikasnost u radu Županijske skupštine i donošenju važnih odluka ili akata te naglasiti značenje riječi “opravdanog razloga“ u praksi, a posljedično će povećati i demokratičnost rada iste.

Ograničavanje članu Županijske skupštine da sudjeluje u raspravi na način kako je propisano novim prijedlogom članka 151. onemogućava konstruktivnu i obuhvatniju raspravu po pojedinim točkama, što će u konačnici rezultirati neefikasnim i manjkavim odlukama ili aktima. Županijska skupština je predstavničko tijelo građana Koprivničko – križevačke županije, u koje oni svojim glasovanjem na neposrednim izborima biraju članove da zastupaju njihove interese. Novi prijedlog članka 151. značajno ograničava djelovanje članova Županijske skupštine u zastupanju interesa građana, a u konačnici dovodi do paralize demokratske rasprave i nametanja jednoumlja. U cilju postizanja kvalitetnih odluka na korist našim sugrađanima kroz sveobuhvatnu raspravu članova Županijske skupštine, smatramo da je trenutno važeća formulacija članka 151. pogodnija.